資州路東津寺
作者：范祖禹
朝代：宋

paragraphs: 山行無晨暮，日暝崖谷昏。
哀猿落客淚，永路驚旅魂。
憑陵高山巔，俯視大江奔。
迥環島嶼合，縈轉洲渚屯。
行雲赴楚天，飛鳥下蜀門。
地遐怪物聚，寺古深殿存。
憶昔李氏末，煙塵暗中原。
姦雄競草竊，割據窮海根。
干戈百年後，見此敗屋垣。
我來屬清秋，登覽無俗喧。
山深虎豹歸，水静蛟鼉騫。
臨風獨笑吒，浩蕩欲飛飜。